v 1 Til songmeistarans; til gittit; ein sálmur av Dávidi. v 2 Harri, vár drottin, hvør vegligt er navn títt um allan heimin, tú, hvørs dýrd røkkur til himna! v 3 Av smábarna og bróstabarna munni tú verju hevur tær gjørt, fyri tína fígginda skuld, fyri øvundarmonnum og hevndsjúkum at steðga. v 4 Líti eg at tínum himni, fingraverki tínum, mána og stjørnum, sum tú hevur fest–v 5 hvat er tá maður, at tú minnist á hann, og mannabarn, at tær kemur tað í hug! v 6 Tú gjørdi hann nærum til Guð, hevur krýnt hann við dýrd og við æru, v 7 hevur sett hann at ráða yvir handaverki tínum og alt undir føtur hans lagt, v 8 seyð og oksar, alt tilsaman, markarinnar villdjór tillíka, v 9 himmalsins fuglar og havsins fiskar, alt, ið á sævargøtum ferðast. v 10 Harri, vár drottin, hvør vegligt er navn títt um allan heimin!